b'\n_START_ARTICLE_\nIvo Zupani\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je obiskoval v Jareninskem Dolu (1897\xe2\x80\x931902), klasi\xc4\x8dno gimnazijo v Mariboru (1902\xe2\x80\x931910), agronomijo pa je \xc5\xa1tudiral na visoki kmetijski \xc5\xa1oli na Dunaju (1911\xe2\x80\x931914) in v Zagrebu (1920\xe2\x80\x931921). Leta 1914 je bil mobiliziran v avstro-ogrsko vojsko, na ruski fronti ujet, 1916 stopil v jugoslovansko prostovoljno divizijo Matija Gubec in se prek Sibirije 1920 vrnil v domovino. Specializacijo iz vinarstva je opravil 1922\xe2\x80\x931923 na in\xc5\xa1titutih v Klosterneuburgu in Geisenheimu, profesorski izpit pa 1927 na Agronomski fakulteti v Zagrebu. Bil je suplent in profesor na srednji vinarski in sadjarski \xc5\xa1oli v Mariboru (1922\xe2\x80\x931928), referent pri oblastnem odboru v Mariboru (1928\xe2\x80\x931930) in banski upravi v Ljubljani (1930\xe2\x80\x931932), ravnatelj kmetijske \xc5\xa1ole na Grmu pri Novem mestu (do 1936), referent na okrajnem glavarstvu Ljutomer (1936), vinarski in\xc5\xa1pektor banske uprave v Ljubljani (1936\xe2\x80\x931941) in pokrajinske uprave Ljubljanske pokrajine (1941\xe2\x80\x931945), referent za vinogradni\xc5\xa1tvo in vinarstvo ministrstva za kmetijstvo LRS (1945\xe2\x80\x931946), direktor In\xc5\xa1tituta za vinarstvo v Mariboru (1946\xe2\x80\x931959). Leta 1959 se je upokojil.  _NEWLINE_Zupan\xc4\x8di\xc4\x8d je bil med organizatorji Vinarskega dru\xc5\xa1tva za dravsko banovino (1927) in njegovega strokovnega glasila Na\xc5\xa1e gorice, In\xc5\xa1tituta za vinarstvo (1946) v Mariboru ter organizator mnogih doma\xc4\x8dih in mednarodnih vinskih razstav. Ve\xc4\x8d kot 30 let je vodil republi\xc5\xa1ko  ocenjevalno komisijo za vino v izvozu ter ve\xc4\x8d let mednarodno komisijo na Vinskem sejmu v Ljubljani. Od 1980 je bil \xc4\x8dastni \xc4\x8dlan Zveze tehnikov in in\xc5\xbeenirjev Slovenije in Dru\xc5\xa1tva enologov Slovenije. Za svoje delo je prejel red dela z zlatim vencem (1981) in ve\xc4\x8d drugih priznanj. _NEWLINE_Preu\xc4\x8deval je trsni izbor in vina v Sloveniji, na\xc4\x8dine obnove vinogradov in vzgoje trte, raziskoval zgodovino vinogradni\xc5\xa1tva in vinske trgovine. Poleg strokovnih \xc4\x8dlankov je objavil knjige Vinske bolezni in napake (1938),  Gostilni\xc4\x8darsko kletarstvo (1941) in Zgodovina vinogradni\xc5\xa1tva Slovenskih goric (1969)..'